Taflegryn criwsio

Math o arf daflol hunanyredig yw taflegryn criwsio sy'n hedfan drwy'r awyr gyda chodiant aerodynamig am y rhan fwyaf o'i lwybr. Taflegryn annel ydyw, wedi ei gyfeirio ar hyd ei holl daith, ac o'r herwydd mae wedi ei gyfyngu i atmosffer y Ddaear, gan amlaf haenau is yr awyr. Gellir ei ystyried felly yn fath o gerbyd awyr di-griw (UAV). Fel rheol, mae'n cynnwys system wthio jet i'w yrru, system arweiniad i'w gyfeirio, ac arfben i ffrwydro ar ddiwedd y daith. Mae ganddo groestoriad bach a thaflwybr isel, gyda'r nod o osgoi gael ei synhwyro gan radar. Mae taflegryn criwsio yn wahanol i daflegryn balistig, y math arall o daflegryn strategol, sy'n cyrraedd ei darged ar hyd daflwybr balistig trwy rannau uchaf yr atmosffer, neu hyd yn oed tu hwnt iddo. Dylunir taflegrau criwsio at ddiben danfon llwyth mawr dros bellter hir ac yn fanwl. Teithiodd y rhai cyntaf yn gymharol araf, felly'r enw "criwsio", ond mae taflegrau modern yn gallu hedfan ar gyflymder is-sonig uchel neu gyflymderau uwchsonig ac hypersonig. Caiff y nifer fwyaf o daflegrau criwsio eu gyrru gan beiriant jet â gwyntyll tyrbo, wedi ei gosod mewn corff awyren a chanddo adenydd bychain ac ôl-esgyll a chynffon i'w godi a sefydlogi yn yr awyr. Gall arfben y taflegryn fod yn ffrwydryn confensiynol, yn arf dinistr torfol, neu'n arf is-ffrwydron megis bom cawod. Mae systemau arweiniad ar gyfer taflegrau criwsio yn amrywio o ddulliau syml sy'n defnyddio altimedrau radar a barometrig a chloc i lywio map llinell digidol, i uwch-dechnoleg megis llywio inertiaidd (INS), signalau lloerenni'r System Leoli Fyd-Eang (GPS), neu gydweddu cyfuchlinedd y tir (TERCOM).